Jabuli 143
Lega pi lar ki pi telo dano
1Ai Rwot, winy legana;
winy legana me bako dog ma akelo i nyimi!
Gam doga pi genni, pien in iporre!
2-Pe iŋol kop i kom laticci,
pien pe tye dano mo makwo ma kite atir i nyimi.
3Lakworra doŋ oryemo kora, oloya woko adada,
omiyo abedo i colpiny calo jo ma yam doŋ guto wa con.
4Pi meno cwinya doŋ ool woko,
gen bene doŋ orwenyo woko ki i cwinya.
5Apo i kom kare macon ma doŋ okato,
ci abedo ka lwodo lok i kom gin ducu ma doŋ itiyo;
gin ducu ma itiyo bino i tamma.
6Aryeyo ciŋa ataŋo boti ka alego,
tipona tye ki orwo me neni
calo lobo mutwo woko ma pii pe iye.
7Ai Rwot, gam doga oyotoyot!
Cwinya mito tum woko!
Pe ikanne woko ki bota,
miyo abedo rom ki jo ma gicito gidonyo piny i bur.
8Ageni mada;
wek awiny i odiko kun ipoyo wiya i kom mar meri ma pe lokke.
Pwonya ki yo ma imito ni myero alubi,
pien legana ducu acwalo malo boti kunnu.
9Ai Rwot, lara ki i ciŋ lukworra!
An doŋ ariŋo ka larre boti.
10Pwonya wek ati gin ma imito, pien in Lubaŋanal
Wek cwiny meri maber-ri otela iyo mupirre marom!
11Lara, ai Rwot, pi deyo me nyiŋi;
dok ikela woko ki i can pi porreni!
12I mar meri ma pe lokke pira,
nek lukworra ityekgi woko,
pien an abedo laticci.